**Kari Piiroinen** (s. 1. heinäkuuta 2001 Helsinki) on suomalainen jääkiekkomaalivahti, joka pelaa SM-liigajoukkue Saimaan Pallossa.

Ura
---

### Seuraura

Piiroinen aloitti jääkiekkoilun viisivuotiaana Helsingin IFK:ssa. Hän voitti kauden 2016–2017 päätteeksi C-nuorten Suomen-mestaruuden. Kaudella 2017–2018 Piiroinen voitti B-nuorten Suomen-mestaruuden. Hän pelasi kauden aikana myös neljä ottelua HIFK:n A-nuorissa.

OHL-joukkue Windsor Spitfires varasi Piiroisen 30. pelaajana CHL:n varaustilaisuudessa 2018. Hän siirtyi joukkueeseen kaudeksi 2018–2019. Piiroinen toimi Spitfiresin pääasiallisena kakkosmaalivahtina ensin Michael DiPietrolle, joka kaupattiin joulukuussa 2018, mutta seura hankki pian tämän jälkeen hänen tilalleen Colton Inczen. Piiroinen pelasi kauden aikana 27 runkosarja- ja kaksi playoff-ottelua torjuen yhden nollapelin. Kaudella 2019–2020 hän jakoi varsin tasaisesti Spitfiresin torjuntavastuun tulokas Xavier Medinan kanssa, mutta Piiroinen pelasi lopulta seitsemän ottelua häntä vähemmän. Piiroinen pelasi 30 runkosarjaottelua torjuen 17 voittoa ja yhden nollapelin.

Maaliskuussa 2020 Piiroinen teki juniorisopimuksen Tapparan SM-liigajoukkueen kanssa. Seura lainasi hänet seuraavana päivänä kaudeksi 2020–2021 yhteistyöseuraansa, Mestis-joukkue TUTO Hockeyn riveihin. Piiroinen pelasi siellä alkaudella 14 ottelua. Mestiksen ollessa tauolla tammikuussa 2021 Tappara lainasi hänet helmikuun loppuun asti kestävällä sopimuksella Turun Palloseuran SM-liigajoukkueeseen. TPS tarvitsi täydennystä maalivahtiosastolleen Andrei Karejevin tueksi, kun NHL-lainapelaaja Ukko-Pekka Luukkonen palasi Pohjois-Amerikkaan ja seura purki jo aiemmin Rasmus Tirrosen sopimuksen. Tapparalla oli kuitenkin oikeus kutsua Piiroinen takaisin organisaatioonsa. Piiroinen teki SM-liigadebyyttinsä 29. tammikuuta 2021 vieraissa kasvattajaseuraansa Helsingin IFK:ta vastaan, kun hänet vaihdettiin TPS:n maalinsuulle Andrei Karejevin tilalle ajassa 22.59, pian sen jälkeen kun HIFK oli siirtynyt ottelussa 4–2-johtoon. Piiroinen torjui 37 minuutin aikana 17 kertaa ja hän päästi taakseen Anton Lundellin tekemän ylivoimamaalin, joka viimeisteli HIFK:lle 5–2-voiton. Turo Järvinen valitsi Piiroisen ottelun Alumnien tähtien kolmostähdeksi. Ottelu jäi hänelle ainoaksi pelaamakseen otteluksi TPS:ssä.

Helmikuussa 2021 Tappara kutsui Piiroisen SM-liigajoukkueensa vahvuuteen. Hänet kutsuttiin Christian Heljangon pariksi, kun Dominik Hrachovina oli nimetty Tšekin maajoukkueeseen Beijer Hockey Gamesiin. Piiroinen pelasi ensimmäisen SM-liigaottelunsa aloittavana maalivahtina 17. helmikuuta 2021 vieraissa Porin Ässiä vastaan. Hän torjui Tapparan 0–2-tappioon päättyneessä ottelussa 24 kertaa ja päästi yhden maalin. Seuraavassa ottelussaan 6. maaliskuuta ottelussa Vaasan Sportia vastaan 2021 Piiroinen torjui liigauransa avausvoiton. Hän torjui Tapparan 5–3-voittoon päättyneessä ottelussa 19 kertaa. Seuraavalla viikolla Hrachovinan palattua karanteenista Tapparaan Piiroinen palasi lainalle TUTOon. Hän pelasi siellä tulokaskautensa aikana kaikkiaan 18 runkosarja- ja kolme playoff-ottelua. Piiroinen palkittiin Mestiksen parhaana maalivahtina Pasi Nurminen -palkinnolla ja hänet äänestettiin ensimmäiseen tähdistökentälliseen.

Toukokuussa 2021 Piiroinen teki Tapparan kanssa vuoden mittaisen ammattilaissopimuksen. Hän lähti kauteen 2021–2022 Tapparan toisena maalivahtina Christian Heljangolle. Piiroinen torjui liigauransa ensimmäisen nollapelin 26. marraskuuta 2021 vieraissa Porin Ässiä vastaan. Hän torjui Tapparan 0–5-voittoon päättyneessä ottelussa 17 kertaa. Matti Kuparinen valitsi Piiroisen ottelun Alumnien tähtien kakkostähdeksi. Hän pelasi SM-liigassa kauden aikana kymmenen runkosarjaottelua torjuen kuusi voittoa ja kaksi nollapeliä. Tappara vahvisti loppukaudella maalivahtiosastoaan Jānis Kalniņšilla, joten Piiroinen jäi lopulta joukkueen kolmosmaalivahdiksi, eikä hän pukenut yhteenkään playoff-otteluun. Piiroinen oli kokoonpanossa kuitenkin suurimmassa osassa runkosarjaotteluista, jonka myötä hän voitti kauden päätteeksi Suomen-mestaruuden. Piiroinen pelasi myös yhdessä Mestarien liigan ottelussa ja hän voitti siellä hopeaa. Piiroinen pelasi suurimman osan kauden otteluistaan kuitenkin lainalla Kooveen Mestis-joukkueessa, jossa hän pelasi 14 runkosarjaottelua.

Kaudeksi 2022–2023 Piiroinen siirtyi vuoden mittaisella sopimuksella Ruotsin toiseksi korkeimmalle sarjatasolle HockeyAllsvenskan-joukkue Mora IK:hon.

Piiroinen palasi kaudeksi 2023–2024 SM-liigaan ja hän siirtyi kaksivuotisella sopimuksella Saimaan Palloon. Hän jakoi varsin tasaisesti joukkueen torjuntavastuun ensin Jan Lukášin ja loppukaudella Henri Kiviahon kanssa. Piiroinen pelasi 34 runkosarjaottelua torjuen neljä voittoa varsinaisella peliajalla.

### Maajoukkueura

Piiroinen pelasi alle 20-vuotiaiden MM-kilpailuissa vuosina 2020 ja 2021, joista jälkimmäinen turnaus päättyi pronssiin. Vuoden 2020 turnauksessa hän toimi pääasiassa Suomen kakkosmaalivahtina Justus Annuselle ja Piiroinen pelasi vain alkulohkon ottelun Kazakstania vastaan. Vuoden 2021 turnauksessa hän toimi joukkueensa selkeänä ykkösmaalivahtina ja pelasi kuusi ottelua. Piiroinen valittiin Kanadaa vastaan pelatun alkulohkon ottelun päätteeksi Suomen ottelun parhaaksi pelaajaksi.

Piiroinen pelasi myös alle 18-vuotiaiden MM-kilpailuissa vuonna 2019, jolloin hän toimi Suomen pääasiallisena kakkosmaalivahtina Roope Taposelle ja pelasi vain alkulohkon ottelun Kanadaa vastaan. Piiroinen pelasi myös alle 18-vuotiaiden Hlinka Gretzky Cupissa vuonna 2018, jolloin hän jakoi joukkueensa torjuntavastuun Taposen kanssa. Piiroinen pelasi myös World U-17 Hockey Challengessa vuonna 2017. Yhteensä hän on pelannut 12 nuorten ja 15 poikien maaottelua.

Muuta
-----

Piiroinen on maininnut esikuvikseen Juuse Saroksen ja Pekka Rinteen. Hän harrasti lapsena myös jalkapalloa.

Tilastot
--------

|   |   | Runkosarja |   | Pudotuspelit |   | Palkinnot |   |
| --- | --- | --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |  |  |  |  |  |  |
| 2017–2018 | HIFK | A-SM | 4 |  |  |  |  | 9 |  |  | 91,0 | – | – | – | – | – | – | – | – |
| 2018–2019 | Windsor Spitfires | OHL | 27 | 7 | 14 | 2 | 1445 | 102 | 1 | 4.23 | 87,5 | 2 | 0 | 2 | 119 | 8 | 0 | 4.04 | 84,9 |
| 2019–2020 | Windsor Spitfires | OHL | 30 | 17 | 9 | 4 | 1671 | 103 | 1 | 3.70 | 87,5 | – | – | – | – | – | – | – | – |
| 2020–2021 | Tappara | SM-liiga | 2 | 1 | 1 | 0 | 119 | 4 | 0 | 2.02 | 91,5 | – | – | – | – | – | – | – | – |
|  | TPS | SM-liiga | 1 | 0 | 0 | 0 | 37 | 1 | 0 | 1.62 | 94,4 | – | – | – | – | – | – | – | – |
|  | TUTO Hockey | Mestis | 18 | 10 | 3 | 5 | 1085 | 44 | 0 | 2.43 | 91,7 | 3 | 1 | 2 | 211 | 11 | 0 | 3.13 | 90,8 | Ykköstähdistö |
| 2021–2022 | Tappara | U20-SM | 1 | 0 | 0 | 1 | 65 | 2 | 0 | 1.85 | 86,7 | – | – | – | – | – | – | – | – |
|  | Tappara | SM-liiga | 10 | 6 | 4 | 0 | 592 | 24 | 2 | 2.43 | 88,8 | – | – | – | – | – | – | – | – | Kanada-malja |
|  | KOOVEE | Mestis | 14 | 2 | 7 | 4 | 816 | 44 | 0 | 3.24 | 89,8 | – | – | – | – | – | – | – | – |
| 2022–2023 | Mora IK | Allsvenskan | 28 | 18 | 9 | 0 | 1627 | 66 | 4 | 2.43 | 90,7 | 6 | 2 | 3 | 323 | 13 | 0 | 2.42 | 88,4 |
| 2023–2024 | SaiPa | SM-liiga | 34 | 4 | 18 | 9 | 1831 | 104 | 0 | 3.41 | 87,8 | – | – | – | – | – | – | – | – |

### Maajoukkuetilastot

| Vuosi | Turnaus | O | V | H | MIN | PM | NP | PMK | TP% |
| --- | --- | --- | --- | --- | --- | --- | --- | --- | --- |
| 2019 | U18 | 1 | 0 | 1 | 59 | 4 | 0 | 4.04 | 86,7 |
| 2020 | JMM | 1 | 1 | 0 | 60 | 1 | 0 | 1.00 | 95,5 |
| 2021 | JMM | 6 | 4 | 2 | 358 | 13 | 1 | 2.18 | 91,5 |

Lähteet
-------

* Kari Piiroinen The Internet Hockey Databasessa (englanniksi)
* Kari Piiroinen Eurohockey-sivustolla (englanniksi)
* Kari Piiroinen *Elite Prospects*. Everysport Media Group AB.  (englanniksi)

### Viitteet

1. ↑  Kollit *facebook.com*.  11.10.2017. HIFK Ishockey rf. Viitattu 2.2.2021.
2. 1 2  Tilastot - Kari Piiroinen *liiga.fi*. Jääkiekon SM-liiga Oy. Viitattu 13.3.2024.
3. 1 2 3 4 5 6 7 8 9  Kari Piiroinen *Elite Prospects*. Everysport Media Group AB.  (englanniksi)
4. 1 2  Pohjoisvirta, Johanna: Nuorten leijonien maalivahti Kari Piiroinen nauttii haastavista peleistä – "Mitä vaikeampi peli, sitä helpompi on keskittyä" *Jatkoaika.com*.  2.1.2021. Jatkoaika r.y. Viitattu 20.1.2021.
5. ↑  17-vuotias suomalaislupaus Pohjois–Amerikkaan – "Ikäluokkansa paras" *lansivayla.fi*.  30.7.2018. Etelä-Suomen Media Oy. Viitattu 19.9.2023.
6. ↑  Seppä, Lassi: Kari Piiroinen TUTOn maalille *Jatkoaika.com*.  27.3.2020. Jatkoaika r.y. Viitattu 20.1.2021.
7. ↑  Dominik Hrachovina palaa Tapparaan − myös tukku nuoria kirvesrintoihin *tutohockey.fi*.  28.3.2020. TUTO Hockey Oy. Viitattu 20.1.2021.
8. ↑  Seppä, Lassi: Kari Piiroinen vahvistaa TPS:n harventunutta maalivahtiosastoa *Jatkoaika.com*.  19.1.2021. Jatkoaika r.y. Viitattu 20.1.2021.
9. ↑  HIFK - TPS, 29.1.2021 *liiga.fi*.  29.1.2021. Jääkiekon SM-liiga Oy. Viitattu 29.1.2021.
10. ↑  Seppä, Lassi: Nuorten leijonien maalivahti Kari Piiroinen nauttii haastavista peleistä – "Mitä vaikeampi peli, sitä helpompi on keskittyä" *Jatkoaika.com*.  4.2.2021. Jatkoaika r.y. Viitattu 4.2.2021.
11. ↑  Ässät - Tappara, 17.2.2021 *liiga.fi*.  17.2.2021. Jääkiekon SM-liiga Oy. Viitattu 17.2.2021.
12. ↑  Tappara - Sport, 6.3.2021 *liiga.fi*.  6.3.2021. Jääkiekon SM-liiga Oy. Viitattu 15.3.2021.
13. ↑  PELIPÄIVÄ! *facebook.com*.  12.3.2020. TUTO Hockey Oy. Viitattu 15.3.2021.
14. ↑  Joukkue on julkaistu - tältä näyttää Tappara kaudella 2021-22! *tappara.fi*.  19.5.2021. Tamhockey Oy. Viitattu 9.6.2021.
15. ↑  Ässät - Tappara, 26.11.2021 *liiga.fi*.  26.11.2021. Jääkiekon SM-liiga Oy. Viitattu 7.2.2022.
16. ↑  Hurmerinta, Eero: Kari Piiroinen lähtee hakemaan peliaikaa Ruotsista *Jatkoaika.com*.  21.6.2022. Jatkoaika r.y. Viitattu 21.6.2022.
17. ↑  SaiPalle neljä uutta pelaajasopimusta *saipa.fi*.  10.5.2023. Liiga-SaiPa Oy. Viitattu 19.9.2023.
18. 1 2  Kari Piiroinen Eurohockey-sivustolla (englanniksi)
19. ↑  BEST PLAYER OF THE GAME SELECTED BY THE TEAM (pdf) *iihf.com*.  5.1.2021. IIHF. Viitattu 20.1.2021. (englanniksi)

SaiPa – SM-liiga
6 Airola |
7 Rajaniemi |
10 Kivenmäki |
11 Karvinen |
12 Laakso |
15 Lohisalo |
19 Tiihonen |
21 Appelgren (**A**) |
22 Aho |
22 Loukkojärvi |
26 Ruusunen |
28 Niemelä (**A**) |
30 Piiroinen |
31 Kiviaho |
33 Vuorinen |
35 Varis |
39 Ojantakanen |
46 Kiukas |
50 Rikkilä |
51 Kalapudas |
55 Trejbal |
57 Hokkanen |
62 Tauslahti |
70 Naukkarinen |
71 Siikonen (**C**) |
74 Tammela |
77 Hietala |
80 Vainikainen (**A**) |
82 Lapid |
90 Lipiäinen |
-- Gabriel |
-- Hiltunen  

Valmentajat Hämäläinen – Immonen – Goldberg – Ore – Ropo – Kadera